次韻答天啟
作者：曹輔
朝代：宋

paragraphs: 天兵連營十萬釜，烈烈威聲震西土。
崑崙月窟掃欲空，豈止斯民被時雨。
賀蘭狡兔遁三穴，黄口嬌雛永離乳。
臨機一失挫銛鋒，誰願忠言如藥苦。
吾鄉蔡子喜談兵，早歲曾過阿戎語。
逸才自擅鸚鵡賦，高韻仍爲鸜鵒舞。
方略應須敵萬夫，徒擊韓嫣笑當戶。
政宜弱冠請長纓，繫取單于置高俎。